《原武祈雨有应呈诸同僚》
宋代·周行己

嗷嗷忧旱魃，恳恳叩神祠。自疏官多旷，无辜岁莫饥。

奇峰俄变黑，甘液遽如筛。雷电宁无物，风云自有师。

荒郊回沃壤，荣穗发萎枝。摄邑乖为政，同僚实副时。

民心惟礼义，邦本系安危。食足无他事，恩馀及我私。

白看云子粒，滑想杜陵匙。拂拭莱芜甑，香炊定可期。

作者简介：温州永嘉人，字恭叔，号浮沚。哲宗元祐六年进士。师事程颐。徽宗崇宁中，官至太学博士。后为齐州教授，发明中庸之旨，邑人始知有伊洛之学。大观三年，罢归，筑浮沚书院以讲学。宣和中，除秘书省正字。有《浮沚集》。